जम्मू कश्मीर में केवल कश्मीर घाटी की चर्चा करना ही बेहतर होगा क्योंकि प्रदेश के केवल इस हिस्से में ही आतंकवाद का असर देखा जा सकता है । यह अलग बात है कि कश्मीर घाटी में भी , यह समस्या दक्षिणी कश्मीर के केवल चार जिलों तक सीमित है । कश्मीर घाटी के मुसलमानों की जनसंख्या भी ,मौलाना के शब्दों का ही सहारा लेना हो तो , 95 प्रतिशत हिन्दुओं की औलाद है और पाँच प्रतिशत उन मुसलमानों की ,जिनके पूर्वज कश्मीर को जीतने आए थे और उसे जीत कर यहीं बस गए । जीत कर यहीं बसने वाले अपनी पहचान छिपाते भी नहीं । वे गौरव से उसका प्रदर्शन करते हैं । सैयद तो इसमें सबसे आगे हैं । वे अरब के सम्मानित कबीले से ताल्लुक़ रखते हैं । इसलिए अपने नाम के आगे बाक़ायदा लिखते हैं ताकि कोई ग़लती से भी उनको कश्मीरी न समझ ले । बाक़ी जो जिस देश से आया है या उसके जिस स्थान विशेष से आया है, उसकी पूँछ अभी भी अपने साथ चिपकाए घूमता है । मसलन गिलानी , हमदानी , करमानी, खुरासानी इत्यादि इत्यादि । कश्मीरी को डराने के लिए या फिर हर पल उनको याद दिलाने के लिए कि हमारे बाप दादा ने तुम्हारे बाप दादा को पराजित किया था । वे कश्मीरियों में हिलमिल पाए या नहीं , यह विवादास्पद है । सच तो यह है कि उनकी इच्छा कश्मीरियों में हिल मिल जाने की कभी थी ही नहीं बल्कि वे तो यह कोशिश करते रहे कि 95 प्रतिशत कश्मीरी इन पाँच प्रतिशत में घुलमिल जाएँ और चिनारों के विशालकाय पेड़ों को खजूर के पेड़ कहना शुरु कर दें । शारीरिक तौर पर कश्मीरियों ने चाहे इनके आगे पराजय स्वीकार कर ली लेकिन मानसिक रूप से कश्मीरियों ने इनके आगे हथियार नहीं डाले । वे अपने आपको आम कश्मीरी से श्रेष्ठ समझते हैं । कश्मीरियों को नियंत्रित करने के लिए वे समय समय पर अनेक तरीक़े इस्तेमाल करते रहे हैं और अभी भी करते रहते हैं । मस्जिदों पर नियंत्रण और उनका अपनी रणनीति को आगे बढ़ाने में प्रयोग करना , सबसे प्रभावशाली तरीक़ा है । कश्मीर घाटी में प्रत्येक छोटी बड़ी मस्जिद का एक वाईज होता है । सीधी साधी भाषा में कहा जाए तो यह मस्जिद का इन्चार्ज होता है और मस्जिद में नमाज़ इत्यादि पढ़ाने के अलावा हम मज़हबों को उपदेश भी देता है । कभी कभी फ़तवे भी जारी करता है । अपने उपदेश में वह केवल मज़हबी नुक़्तों पर बात करेगा , ऐसा कुछ नहीं है । अनेक बार तो वह मज़हब को छोड़ कर बाक़ी सभी मुद्दों पर धुँआधार आग उगलता है । श्रीनगर की यह मस्जिद जामिया मस्जिद अर्थात बहुत बड़ी मस्जिद है , इसलिए इनके वाईज भी साधारण वाईज न होकर मीरवाइज़ कहलाते हैं । इस्लामी देशों के आक्रमणों के बाद जब कश्मीर घाटी में मस्जिदें बननी शुरु हुईं तो ज़ाहिर है उनके मीरवाइज़ भी बाहर से आने वाले अरबों,तुर्कों,पठानों और मध्य एशियाई कबीलों के मौलवी बनाए गए । ताकि इन मीरवाइजों के माध्यम से कश्मीरियों को नियंत्रण में रखा जा सके । ऐसे प्रयास इस्लामी विजयों के शुरुआती दौर से ही किए गए । लेकिन कश्मीरियों ने जितना संभव हो सका , अपने तरीक़े से इसका विरोध किया । उन्होंने अपने ज़ियारत खाने खोल लिए । कश्मीरी ज़ियारत खानों में नतमस्तक होने लगे और मीरवाइज़ कश्मीरियों के इस पतन पर छाती पीटते रहे । मौलवी मस्जिद में अरबों की जीत की कहानियाँ सुनाते रहे , कश्मीरी चरारे शरीफ़ में नुन्द ऋषि के आगे सिजदा करते रहे और लल्लेश्वरी के बाख रटते रहे । बाहर से आकर कश्मीर को जीतने वाले पाँच प्रतिशत मुसलमानों के सैयद घाटी में छाती चौड़ी करके इतराते थे तो 95 प्रतिशत हिन्दुओं की औलाद मुसलमानों ने अपने शेख़ आगे कर दिए । उनके पास उंचे क़द का सैयद है तो इनके पास शेख़ हैं । शेख़ वह मुसलमान है जो उँची जाति के हिन्दु से मतान्तरित हुआ है ।